
TLAČOVÁ SPRÁVA
Informatizácia spoločnosti namiesto priority iba deklaráciou ?

Odborná verejnosť zásadne nesúhlasí s posledným návrhom krátania výdavkov na znalostnú ekonomiku 
Bratislava, 2. októbra 2006. 
Ministerstvo výstavby a regionálneho rozvoja SR predložilo koncom augusta do pripomienkového konania Návrh aktualizácie Národného strategického referenčného rámca Slovenskej republiky na roky 2007 – 2013 (ďalej len „NSRR“). Cieľom aktualizácie NSRR SR je prehodnotiť jeho operačnú časť a poskytnúť tak základ pre vypracovanie finálneho NSRR a súvisiacich operačných programov. 

Z najnovšieho návrhu, ktorý by mal ísť v stredu na rokovanie vlády SR však de facto vyplýva, že Informatizácia spoločnosti i napriek proklamáciám novej vlády nepatrí medzi hlavné priority NSRR, aj keď predstavuje jednu kľúčových podmienok pre zachovanie a rast konkurencieschopnosti Slovenska, ako aj nevyhnutný základ pre budovanie vedomostnej spoločnosti a teda aj úspešného Slovenska.

IT Asociácia Slovenska (ITAS) a Partnerstvá pre prosperitu (PPP) zaregistrovali s veľkým znepokojením tento návrh krátenia finančných alokácií na prioritu Informatizácia spoločnosti na približne 793 mil. EUR z pôvodnej sumy cca 1,2 mld. EUR.  Táto suma navyše zahŕňa aj prioritné oblasti eEducation a eHealth, ktoré predtým patrili do osobitných programov a ich spoločná hodnota predstavovala približne ďalších 300 mil. EUR, o ktoré by mala byť priorita Informatizácia spoločnosti de facto krátená. 
V tejto súvislosti zdôrazňujeme, že už predchádzajúcou vládou schválenú alokáciu finančných zdrojov na informatizáciu spoločnosti vo výške 850 mil. EUR, považujeme za nedostatočnú. Podľa oficiálnych dokumentov EÚ bolo zo štrukturálnych fondov pre roky 2004-2006 v krajinách európskej únie alokovaných na intervencie do informačnej spoločnosti okolo 8%. V SR bolo alokovaných iba 0,96%. Podľa dostupných informácií
, v pripravovanom programovacom období 2007-13 bude tento podiel v iných krajinách presahovať 10%. 

V tomto kontexte považujeme krátenie alokácie o približne 500 mil. EUR za krajne nevhodné. ITAS ako aj PPP považujú za primerané na prioritu Informatizácia spoločnosti alokovať minimálne 10% zdrojov NSRR, tj. 1.150 mil. EUR. V tejto súvislosti si je potrebné uvedomiť, že  aj alokácia vo výške 10% síce zmierni zaostávanie Slovenska v oblasti informatizácie, ale neumožní výraznejšiu zmenu pozície Slovenska v oblasti stupňa rozvinutosti informačnej spoločnosti v kontexte ostatných, predovšetkým pôvodných, členských krajín EÚ. 

Je nespochybniteľným faktom, že z hľadiska vedomostnej spoločnosti a konkurencieschopnosti, zohráva využívanie možnosti informačných a komunikačných technológií kľúčový význam. Primeranú alokáciu eurofondov na informatizáciu  spoločnosti považujeme to za zásadnú podmienku pre to, aby sa zámer vedomostnej spoločnosti a konkurencieschopného Slovenska podaril úspešne realizovať.  

Očakávame teda, že Vláda SR prehodnotí uvedený návrh a nepremárni historickú šancu posunúť Slovenskú republiku medzi vyspelé krajiny, založené na vedomostnej ekonomike.
Gustáv Budinský, ITAS 

IT asociácia Slovenska (ITAS) je profesijným združením najvýznamnejších domácich a zahraničných spoločností pôsobiacich v oblasti informačných a komunikačných technológií. Poslaním IT asociácie Slovenska je presadzovať informatizáciu ako predpoklad budovania znalostnej spoločnosti. 

Členmi ITAS sú: ACASE, Accenture, AGEM Computers, AITEN, Alcatel Slovakia, ASBIS SK, ASSECO, AT Computers, BGS Distribution, BSP Softwaredistribution,  Cisco Systems Slovakia, COLUMBEX International,  Comparex, Computer Associates, Computer Sciences, Cora Geo, Corinex Group, Damovo, Datalan, Datalock, Delta E.S., DITEC, Emel Bratislava, EMM, EPSON, Expert&Partner Bratislava, Euro Media, FaxCopy, Finesoft, Fujitsu Siemens Computers, GAMO, GiTy, Gratex International, Hewlett Packard, HT Computers, IBM, IDS Scheer, KPMG,  K+K, Konica Minolta, Lenovo, LogicaCMG, Lynx, Microsoft, Motorola, NESS Slovakia, NextiraOne, Oracle, ORANGE, ORGA - TRADE, PosAm, PRINT TRADE, S&T, SAP, Scanservice, SFÉRA, Siemens, Siemens Business Services, Siemens PSE, Slovak Telecom, SLOVAKODATA, SOFTEC, Softip, Sun Microsystems, SWS Distribution, Tecton, Tempest, Soitron, VARIAS, WALTEC, Westech, ŽSR – Železničné telekomunikácie
Viac informácií: Renáta Malecová, alebo Gustáv Budinský, ITAS, Komárnická 18, 821 03  Bratislava
Tel./fax: 02/43 33 24 33

itas@itas.sk, budinsky@itas.sk ,

www.itas.sk
� Zo zdrojov eEurope advisory group 

